DA Den Europæiske Unions Tidende C 301/49

Sag anlagt den 1. september 2008 — Evropaïki Dynamiki mod Kontoret for De Europæiske Fællesskabers Officielle Publikationer

(Sag T-387/08)

(2008/C 301/83)

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyer N. Korogiannakis)

Sagsøgt: Kontoret for De Europæiske Fællesskabers Officielle Publikationer

Sagsøgerens påstande

— Kontoret for De Europæiske Fællesskabers Officielle Publikationers (Publikationskontoret) afgørelse om ikke at vælge sagsøgerens bud som svar på den åbne udbudsrunde AO 10185 »Datatjenester — vedligeholdelse af SEI-BUD/AMD/CR-systemer og tilknyttede tjenester« (EUT 2008/S 43-058884) meddelt sagsøgeren ved brev af 20. juni 2008, og om at tildele kontrakten til den valgte byder, annulleres.

— Publikationskontoret tilpligtes at betale sagsøgeren erstatning for det tab, som sagsøgeren har lidt som følge af den omhandlede udbudsprocedure, svarende til et beløb på 1 444 930 EUR.

— Publikationskontoret tilpligtes at betale sagsøgerens udgifter til advokatbistand og andre omkostninger, der er afholdt i forbindelse med dette søgsmål, selv for det tilfælde, at sagsøgeren ikke skulle få medhold.

Søgsmålsgrunde og væsentligste argumenter

I den foreliggende sag har sagsøgeren nedlagt påstand om annullation af sagsøgtes afgørelse om ikke at vælge sagsøgerens bud som svar på den åbne udbudsrunde AO 10185 vedrørende »Datatjenester — vedligeholdelse af SEI-BUD/AMD/CR-systemer og tilknyttede tjenester« og om at tildele kontrakten til den valgte byder. Sagsøgeren har endvidere nedlagt påstand om erstatning for påståede tab som følge af udbudsproceduren.

Sagsøgeren har til støtte for søgsmålet gjort gældende, at sagsøgte ved at tildele den ovenfor nævnte kontrakt til en anden byder ikke overholdt sine forpligtelser i henhold til finansforordningen (1), forordningens gennemførelsesbestemmelser og direktiv nr. 2004/18/EF (2), samt gennemsigtighedsprincippet, ligebehandlingsprincippet og proportionalitetsprincippet.

Sagsøgeren har endvidere anført, at den ordregivende myndighed tilsidesatte sin forpligtelse, som er fastsat i de ovennævnte regler, til at begrunde sin afgørelse behørigt. Sagsøgeren har derudover hævdet, at den ordregivende myndighed anvendte et kriterium, som ikke fremgår udtrykkeligt af udbudsbekendtgørelsen, blandede bedømmelseskriterier med tildelingskriterier, hvorved den tilsidesatte udbudsbetingelserne, og begik flere åbenbare fejlskøn, der medførte, at sagsøgerens bud ikke blev valgt.

Sagsøgeren har derfor nedlagt påstand om, at afgørelsen om ikke at vælge sagsøgerens bud og tildele kontrakten til den valgte byder annulleres, og at sagsøgte — ud over at betale sagsøgerens udgifter til advokatbistand m.m. i forbindelse med søgsmålet — tilpligtes at betale erstatning for det tab, som sagsøgeren har lidt som følge af udbudsproceduren.

(1) Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget, EFT L 248, s. 1.

(2) Europa-Parlamentets og Rådets direktiv nr. 2004/18/EF af 31.3.2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, EUT L 134, s. 114.